钦定古今图书集成/明伦汇编/官常典/第744卷 > 马如蛟〈兄如虬 如虹〉
## 钦定古今图书集成/明伦汇编/官常典/第744卷 > 马如蛟〈兄如虬 如虹〉

按《明外史忠义传》：“如蛟，字腾仲，和州人。天启二年进
士。授浙江山阴知县，清操皭然。崇祯元年，征授御史，
劾罢魏党徐绍吉、张讷，有直声。出按四川，安邦彦、奢
崇明为四川将士所馘，而贵州军与争功。如蛟劾巡
按苏琰冒功罪，蜀中奸民率以他人田产投势家，如
蛟列上十事，永革其弊。还朝，监武会试。武举人董姓”
者，以技勇闻于帝。及入试，文不中程，被黜。帝怒，黜考
官，如蛟亦下吏落职。八年论平邦彦功，复故官，以父
忧未赴。十二月，流贼犯和州，如蛟倾赀募士，与知州
𥟖弘业登陴固守，麾壮士出击，两战皆捷。贼将奔，会风雪大作，不辨人色，守者皆溃，贼遂入城。如蛟曰：“事
急矣，可坐而待毙乎？”急下令能击贼“者予百金”，须臾
得百馀人，巷战，贼多伤，已而力屈，遂战死。兄盐运司
判官如虬，诸生如虹，及家属十四人皆死。事闻，赠太
仆少卿，官其一子。